ফ্লোরিয়ান নয়হাউস
ফ্লোরিয়ান খ্রিস্টিয়ান নয়হাউস (জার্মান: Florian Neuhaus, জার্মান উচ্চারণ: [ˈfloːʁiaːn ˈnɔʏ̯haʊ̯s]; জন্ম: ১৬ মার্চ ১৯৯৭; ফ্লোরিয়ান নয়হাউস নামে সুপরিচিত) হলেন একজন জার্মান পেশাদার ফুটবল খেলোয়াড়। তিনি বর্তমানে জার্মানির পেশাদার ফুটবল লীগের শীর্ষ স্তর বুন্দেসলিগার ক্লাব বরুসিয়া মনশেনগ্লাডবাখ এবং জার্মানি জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত কেন্দ্রীয় মধ্যমাঠের খেলোয়াড় হিসেবে খেললেও মাঝেমধ্যে আক্রমণাত্মক মধ্যমাঠের খেলোয়াড় এবং বাম পার্শ্বীয় মধ্যমাঠের খেলোয়াড় হিসেবে খেলে থাকেন। ২০১৬ সালে, নয়হাউস জার্মানি অনূর্ধ্ব-২০ দলের হয়ে জার্মানির বয়সভিত্তিক পর্যায়ে অভিষেক করেছিলেন। প্রায় ৪ বছর যাবত জার্মানির বয়সভিত্তিক দলের হয়ে খেলার পর, তিনি ২০২০ সালে জার্মানির হয়ে আন্তর্জাতিক পর্যায়ে অভিষেক করেছেন; জার্মানির জার্সি গায়ে তিনি এপর্যন্ত ৫ ম্যাচে ১টি গোল করেছেন। দলগতভাবে, নয়হাউস এপর্যন্ত ১টি শিরোপা জয়লাভ করেছেন, যা ফর্টুনা ডুসেলডর্ফের হয়ে জয়লাভ করেছেন।